QH toime varajases ravis:  1)Ülalõug laieneb suulaeõmbluse kohalt, õmblusi stimuleeritakse jõuga, milline tekib normaalse kasvu korral. Väikesel lapsel on õmblused veel lahti ja kohanemisvõimelised.  QH-ga laiendamise tulemusena saame ülalõua osad eralduma ja selle tagajärjel moodustub uut luukudet suulaeõmbluse ja ninapõhja kohale. Kui uus luu moodustub ninapõhja siis laienevad ka ninakoopad vähesel määral. See on oluline patsientidele, kes kannatavad ülemiste hingamisteede obduratsiooniprobleemide all. Peale ülalõua laiendamist kergeneb neil hingamine. Suu kaudu hingajatel, kellel keel asetseb suupõhjas, annab ülalõua laiendamine võimaluse keelel tõusta suulakke.  2)Ülalõua ja ülemise hambakaare  laiendamine parandab sundhambumust st, et patsient saab hambaid kokku panna ilma külglibisemiseta. See tagab hiljem alalõualiigesele normaalse funktsiooni ja kasvu. Risthambumuse poolne liigesetrajektoor on palju järsem ja piiratum kui normaalse külgliikumise korral. Liigesetrajektooril on otsene seos kogu näo alumise kolmandiku ebasümmeetriaga. Risthambumuse poolse alalõualuu ramuse kasv pidurdub ja see jääb madalamaks. Täiskasvanute külgosa risthambumuse parandamine on võimalik ainult kirurgiliselt - avatakse suulaeõmblus ning kasutatakse kiiret palatinaalset laiendajat. Täiskasvanutel esineb palju liigeshaigusi tänu ravimata risthambumusele.  3)Ülalõua kitsenemise tagajärjel lõikuvad üks või mõlemad lateraalsed intsisiivid risthambumusse või resorbeerivad lõikudes piimakaniine, mille tagajärjel võib ruumipuudus kanduda jäävhammaskonnas silmahammaste piirkonda. Samal ajal võib pidurduda ka alumise hambakaare normaalne kasv ja areng. Need muutused on väikestel lastel veel suures osas moodustamata ja neid ei teki, kui risthambumus kõrvaldatakse.  4)Ülemiste esimeste molaaride pööramine QH-ga distaalsele kergendab AI hambumussuhte kujunemist ning hambakaares tekib ruumi. Mesiaalselt pöördunud 6-ndad hambad võtavad sagitaalselt hambakaares rohkem ruumi kui õiges asendis olev 6 hammas.